Randers den 06.09.2024

**Høringssvar til budgetforslag 2025-2028**

**Myndighed Børnehandicap  
Bliver investeringen tabt på gulvet?**  
Myndighed Børnehandicap er lige nu i gang med en omfattende genopretningsplan, som har givet styrket faglighed, en stabil medarbejdergruppe, et stærkt lederteam og et betydelig bedre forhold for familierne der er tilknyttet afdelingen.  
Familierne giver udtryk for, at de er trygge i vores specialiserede afdeling, hvor der er specialviden om handicap og diagnoser samt viden om de handicaprettet indsatser, der hjælper til udvikling og trivsel for denne særlige målgruppe.  
Der har været en storpolitisk bevågenhed på Børnehandicap de sidste par år, og der er investeret mange millioner i genopretningen - skal de penge bare gå tabt?  
Myndighed Børnehandicap frygter, at det fundament vi har kæmpet for at bygge op, og stadig arbejder med hver dag, vil krakelere i en sammenlægning. Det kan få direkte konsekvenser for de børn og familier vi arbejder med og der vil være en reel risiko for, at vi ikke vil være i stand til at levere den samme kvalitet i vores service, da ressourcerne vil blive presset. Der vil igen blive uro i medarbejdergruppen, som vil medføre sygemeldinger og opsigelser, hvilket får negative konsekvenser for samarbejdet med familierne.

**Er der taget stilling til, hvordan vi fortsat arbejder og videreudvikler den gode overgang fra barn til voksen?**Myndighed Børnehandicap har, sammen med Fagligt Forum (Centerleder, Myndighedsleder, Afdelingsledere og Forhandlingskoordinator), et særligt fokus på specialviden indenfor voksentilbud og STU. Dette ser vi som en nødvendighed, for at sikre, at vores unge mennesker kommer sikkert og trygt ind i voksenlivet. En sammenlægning vil efterlade vores funktionsnedsatte unge mennesker med en stor risiko for mistrivsel og usikkerhed i hvad der skal ske efter det 18. år og der vil være en særlig specialiserede viden som går tabt.

**Team 86/87 i Myndighed Tværgående Enhed**  
Teamet der arbejder specialiseret med merudgifter og tabt arbejdsfortjeneste §§86/87 lægger vægt på, at der i en lang periode før nuværende leder kom til, har manglet en leder med viden specifikt om området. Nuværende leder har stor viden og prioriterer disse indsatser.

Der er over det seneste år arbejdet hårdt på at implementere faste arbejdsgange og nedbringe sagsbehandlingstiden, samt sikre faglige viden og opkvalificering af medarbejderne i teamet.

Der bør være en meget stor opmærksomhed på, at teamet har et godt og stærkt samarbejde om det faglige, samt en god og tryg kultur hvor man sparrer med kolleger og leder i dagligdagen, som det mest naturlige. En ændring af sammensætningen i en gruppe med et speciale som denne, kan føre til betydeligt tab af faglig viden, samt serviceforringelser for familier med handicappede børn, hvorfor man på det kraftigste anbefaler en bibeholdelse af nuværende team med samme leder, for at fastholde stabil drift.

Den fremdrift der har været i afdelingen indenfor §§86/87 området, som led i genopretningsplanen, er lykkedes på baggrund af nuværende leders ledelsesstil og faglighed, både ift. arbejdsgange, kompetenceudvikling af medarbejderne, samarbejde med øvrige afdelinger og familierne, samt i høj grad styrkelse af trivslen i teamet og dermed arbejdsglæde og faglighed.

Medarbejderne er bekymrede for, at den faglige viden går tabt, medarbejdertrivslen falder samt at området igen nedprioriteres hvis der ændres på den nærmeste ledelsesstruktur.

I forhold til medarbejdertrivsel er det vigtigt, at trivsel og medinddragelse bliver et prioriteret emne, såvel før, under og efter en evt. sammenlægning, da opsigelser og sygemeldinger kan modarbejde de gode hensigter i en sammenlægning og føre til fald i fagligheden, samt fald i serviceniveauet for familier med handicappede børn.

Der er arbejdet meget målrettet på relationer og tillid imellem disse familier og Teamet i §§ 86/87 i genopretningsplanen. Et arbejde der ikke må gå tabt i en sammenlægning.

Ift. tidligere erfaringer er vi bekymret for, at familier med funktionsnedsatte børn bliver glemt eller nedprioriteret i en samling.

**Tværgående medarbejdere**

I Tværgående enhed sidder der medarbejdere med understøttende funktioner, som har opgaver i såvel voksen- som Børnehandicap. I denne opgaveløsning ligger der ligeledes opgaver som specifikt omhandler handicapkompenserende ydelser og kræver særlig tillært viden.

Der er en fælles bekymring på tværs af Myndighed handicap omkring hvordan disse opgaver og ressourcer fordeles, så de fremover ikke skal løses af uerfarne medarbejdere, hvorfor effektiviteten kan nedsættes til stor gene for borgere og medarbejdere.

**Positive tiltag**  
Der er bred enighed i Myndighed Børnehandicap og Tværgående Enhed, at en sammenlægning af udfører led i de to afdelinger, lægges sammen så de kan buges på tværs og der ikke skal afregnes internt for ydelser købt fra den modsatte afdeling. Desuden vil en øget tilgængelighed til ydelser/tilbud på tværs mindske behovet for indkøb af eksterne leverandører.

**Er der blinde vinkler i de økonomiske overvejelser?**

Slutteligt kan det skrives at en evt. sammenlægning vil kunne give en endnu større økonomisk udfordring, da det aldrig er omkostningsfrit med en organisationsændring, både ift. ændringer i it-systemer, lokaleomkostninger og flytning, tidsforbrug hvor der ikke bliver arbejdet med kerneopgaven. En organisationsændring vil altid komme med en omkostning ift. økonomi og medarbejderressourcer, der strækker sig over en lang tidsperiode.

På vegne af  
Myndighed Børnehandicap og   
Tværgående Enhed